শীতে ডিমের দাম আকাশছোঁয়া! কবে কমবে দাম?

ওয়েব ডেস্ক:  বছরের শেষ লগ্নে মধ্যবিত্ত ও নিম্ন মধ্যবিত্তের রান্নাঘরে নতুন চাপ, ডিমের দাম (Egg Price)। শীত (Winter) যত বাড়ছে, ততই বাড়ছে এই আদি ও নির্ভরযোগ্য প্রোটিনের (Protin) দর। দেশের বিভিন্ন বাজারে (Egg Market Price) এখন ডিমের দাম ন্যূনতম ৮ টাকা, কোথাও তার থেকেও বেশি। সঙ্গে মজুতদারি ও কৃত্রিম সংকটের অভিযোগ। ফলে সাধারণ গেরস্তের মনে একটাই প্রশ্ন, ডিমের দাম কবে কমবে, নাকি আর কমবেই না?

প্রতি বছরই ডিসেম্বর-জানুয়ারি এলেই ডিমের দামে ঊর্ধ্বগতি দেখা যায়। শীতকালে শরীর গরম রাখতে ডিমের চাহিদা বেড়ে যায়। স্কুল হস্টেল, রাস্তার খাবারের দোকান, বাড়ির রান্নাঘর থেকে শুরু করে বেকারি শিল্প—সব জায়গাতেই হঠাৎ চাহিদা বাড়ে। একই সময়ে শীতের কারণে পুকুর ও ভেড়ির জল শুকোনোয় মাছের উৎপাদন কমে যায়। ফলে প্রোটিনের বিকল্প হিসেবে ডিমের উপর নির্ভরতা আরও বাড়ে।

আরও পড়ুন: পার্ক স্ট্রিট নয়, কুম্ভমেলা! বড়দিনে কলকাতার কোন স্পটে কত ভিড়?

এই চাহিদা বৃদ্ধির তুলনায় জোগান বাড়ে না বললেই চলে। পোলট্রি মালিকদের দাবি, গত দু’বছরে ক্ষুদ্র ও মাঝারি বহু খামার বন্ধ হয়ে গিয়েছে। উৎপাদন খরচ বেড়ে যাওয়ায় নতুন করে এই ব্যবসায় নামছেন না অনেকেই। ফলে বাজারে ডিমের সরবরাহ সীমিতই থেকে যাচ্ছে।

বিশেষজ্ঞদের মতে, জানুয়ারি পার হলেই সাধারণত ডিমের দাম ধীরে ধীরে কমতে শুরু করে। কারণ তাপমাত্রা বাড়ার সঙ্গে সঙ্গে সংরক্ষণ সমস্যার কারণে চাহিদা কিছুটা কমে। তবে এবছর দাম যে মাত্রাতিরিক্ত বেড়েছে, তা মানছেন খামার মালিকরাও।

তবে স্বস্তির খবর খুব একটা নেই। পোলট্রি শিল্পের সঙ্গে যুক্তদের বক্তব্য, দাম কমলেও আগের মতো ৬ বা ৭ টাকায় ডিম পাওয়া কঠিন। কারণ মুরগির খাদ্য ভুট্টা ও সয়াবিনের দাম গত কয়েক বছরে ব্যাপক হারে বেড়েছে। খামার মালিকদের মোট খরচের প্রায় ৬০ শতাংশই এখন খাবারের পিছনে যাচ্ছে। তার উপর রয়েছে পরিবহণ খরচ, দক্ষিণ ভারত থেকে ডিম আনতে প্রতিটিতে বাড়তি ২০ থেকে ৪০ পয়সা খরচ হচ্ছে।

সব মিলিয়ে জানুয়ারি-ফেব্রুয়ারিতে ডিমের দামে সামান্য পতন হতে পারে। কিন্তু বাজার বিশেষজ্ঞদের স্পষ্ট ইঙ্গিত, ডিমের দাম আবার ৫-৬ টাকার যুগে ফিরে যাওয়া কার্যত অসম্ভব। শীত কাটলেও গেরস্তের পকেটের জ্বালা যে পুরোপুরি মিটবে না, সেটাই এখন বাস্তব।

The post শীতে ডিমের দাম আকাশছোঁয়া! কবে কমবে দাম? first appeared on KolkataTV.

The post শীতে ডিমের দাম আকাশছোঁয়া! কবে কমবে দাম? appeared first on KolkataTV.